Kyk, dink en bly leef - Solidariteit WêreldSolidariteit Wêreld
Tuis › 10 minute voor werk Juig › Kyk, dink en bly leef
Kyk, dink en bly leef
Lank gelede het die nasionale padveiligheidsraad 'n veldtog gevoer met die slagspreuk: "Kyk, dink, en bly leef." 'n Mens onthou dit na al die jare omdat die spreuk in die tyd toe almal dié slagspreuk geken het, nuwe betekenis gekry het as gevolg van 'n komiese insident wat hom tydens 'n eendaagse krieketwedstryd in Bloemfontein afgespeel het.
Daar het 'n liggaamsbouer op die graswal naby 'n klomp studente gesit. Die studente het hom die hele wedstryd lank getreiter. Na 'n tyd kon hy dit glad nie meer hanteer nie. Toe een van hulle dit weer waag om aan hom te kom tik, het die volgende gebeur:
Die liggaamsbouer het die student aan die nek gegryp en hom vasgehou, terwyl hy sy ander arm so gebuig het dat die spiere soos Tafelberg daarop uitgerys het. Toe sê hy vir die kêreltjie vertroulik, maar hard genoeg dat al die ander studente dit kon hoor: "Kyk, dink en bly leef!"
Dawid neem ons by wyse van spreke heel vriendelik aan die nek na Psalm 16 en sê ook vir my en vir jou: "Kyk, dink en bly leef." Hy sê vir ons:
Kyk (sien vers 5–6). Kyk, ek en jy het die mooiste deel ontvang – God se teenwoordigheid. Hy is oral waar ons is. Martin Luther het destyds gesê: God is nader aan jou as jou hemp!
Dink (sien vers 8–9). Dink veral na oor hierdie twee verse.
Bly leef (sien vers 8–9). Het jy geweet dat Indiaanse seuns al op dertien jaar as volwassenes by die stam ingelyf word? Die inlywingseremonie werk so: Die seun word geblinddoek en in die donker nag na 'n afgeleë plek geneem. Daar moet hy die hele nag alleen bly. Al die nagdiere se geluide, ook die ander snaakse, bangmaakgeluide moet hy verduur. Totdat die son begin opkom, dan sien hy 'n volwasse man wat daar naby in die bos staan – sy pa! Ja, sy pa was die hele tyd by hom! Net so is God altyd by ons, elke oomblik. Sonder sy teenwoordigheid kan ons nie bly leef nie. Dis wat die twee verse vir ons wil sê, ek en jy kan bly leef omdat God by ons is. Sonder Hom is ons verlore in die lewe.
Christene is anders; hulle leef anders. Verbind jouself elke dag daartoe om te:
Kyk: Soek God in alles. Daar is 'n Hollandse spreekwoord wat sê: "Wie sy God bo alles liefhet, sal sy God in alles dien."
Dink: Vul jou gedagtes met God en jy sal Hom uitleef in alles wat jy sê en doen.
Bly leef: Leef elke dag soos hierdie sms wat ek eendag gekry het: "Mag jy 'n opskop, vingerklop, hartpomp, asemrowende, skrilskreeuende, giggelgeel, fantastiese sonskyndag hê!"